**mi-am construit în inimă castele**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mi-am construit în inimă castele

pentru frumoasele din alte zări

subordonându-mi orice căutări

ca să le fericesc numai pe ele

le trimiteam romantice urări

expediam rugi calde către stele

uneori căutam pe net inele

de lemn sau de argint de la soldări

vedeam prezența lor în toate cele

lungi versuri se scurgeau din călimări

visam plimbări încete prin vâlcele

săruturi lungi în line-mbrățișări -

ce arhitect al fericirii mele!

azi am ajuns expert în demolări.